Der var stående bifald og kæmpe jubel da Aalborg Håndbolds Henrik Møllgaard før kampen blev kaldt frem for at modtage blomster for sin kamp nummer 300 for klubben. Henrik Møllgaard har siden sin ankomst til Aalborg Håndbold været manden bag klubbens store succeser med mesterskaber og ikke mindst triumf i Champions League. Aalborgenserne startede slutspillet i onsdags på bedste vis med en sejr på udebane over Mors-Thy Håndbold på 31-30 og er efter aftenens sejr over Fredericia Håndboldklub på 36-26 altså stadig ubesejrede. Men inden sejren kom i hus fik Aalborg Håndbold med 300-kamps jubilaren i spidsen en nervøs start på kampen, og Fredericia fulgte her fint med indtil stillingen, 6-6, men så var det også slut med venligheden fra hjemmeholdet og Møllgaard kunne med sin ene scoring i første halvleg bringe Aalborg Håndbold foran 9-6, og så viste Aalborg Håndbold nogle af de takter, der gør dem til mesterskabsfavoritter anført af en velskydende Nikolaj Læsø, der hamrede 5 mål ind. Det sidste af dem to sekunder før slutfløjtet i første halvleg til pauseføring 19-12. Ingen tvivl om nordjysk sejr Bortset fra en lille periode midt i anden halvleg, hvor Aalborg Håndbold sløsede lidt, blev der aldrig tvivl om Aalborg Håndbolds sejr, og med en veloplagt Nikolaj Læsø, der blev topscorer med 10 mål, vandt Aalborg med hele 36-26. En fin jubilæumsgave til Henrik Møllgaard. Aalborg Håndbold er nu nummer et i mesterskabspuljen med seks point, og det er svært at se, hvem der kan true Aalborg Håndbold i den pulje. Det ligner en klar puljesejr og dermed en semifinale mod toeren fra den anden pulje, og lur mig om ikke kampen om det danske mesterskab bliver mellem Aalborg Håndbold og GOG. Mindre godt gik det for det andet nordjyske hold i puljen, da Mors-Thy tabte til Skjern Håndbold på udebane 28-26. Aalborg Håndbold er nummer et i HTH Herreligaens Slutspils Pulje 2 med seks point. Fredericia har nul point, Skjern Håndbold har fem point og Mors-Thy har nul point.

Referat:
Aalborg Håndbold vandt overlegent her til aften på hjemmebane mod Fredericia Håndboldklub 36-26. Henrik Møllgaard kunne således fejre 300-kamps jubilæum med en klar hjemmesejr.